### Beslutning

Kalundborg-listen, F og Frit Borgerligt Fællesskab ønsker at sagen sendes tilbage til administrationen med hensyn til at få vurderet multifunktionelanvendelse, få set på vurderingsmaterialet ift. ansøgninger, samt at få afklaret tydeligere hvordan den nye bekendtgørelses indvirkning er ift. vurderinger.

V og O anbefaler.

V begærer sagen i Kommunalbestyrelsen.

### Sagsfremstilling

## Resume og sagens baggrund

I Kommunalbestyrelsens Budget 2025-2028 indgår en hensigtserklæring, H6, der omhandler kommunens planlægning for større solcelleanlæg. Det fremgår, at der skal planlægges for ét nyt, større solcelleanlæg i henholdsvis 2025 og 2026. Hensigtserklæringen er en opfølgning på og præcisering af kommunens hidtidige planlægning for større solcelleanlæg. Sagen lægger op til at kommunalbestyrelsen beslutter, hvilke projekter, der skal fremmes.

Teknik- og Miljøudvalget besluttede den 13. juni 2024 at sagen om igangsættelse af to nye projekter skulle tages op i kommunalbestyrelsen. Den 26. juni 2024 besluttede kommunalbestyrelsen at sende sagen retur til Teknik- og Miljøudvalget til yderlig sagsbehandling.

## Indstillinger

Direktøren indstiller, at de af administrationen prioriterede projekter udpeges således, at

1. der i 2025 påbegyndes planlægning for et projekt på [adresse] og
2. der i 2026 påbegyndes planlægning for et projekt på [adresse], samt at
3. hvis Bødstrup Gods udpeges som statslig energipark, påbegyndes der i 2026 planlægning for et projekt på [adresse].

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

##

Administrationen er blevet bedt om at opdatere og screene de 12 resterende ansøgninger/projekter fra tidligere prioriteringsrunder. På nuværende tidspunkt har kommunen planlagt for tre projekter på samlet 282 hektar som alle er godkendt og færdigbehandlet. Frem til nu har opstart og behandlingen af solcelleprojekter haft et overlappende forløb hvor der har været to planprocesser i gang samtidigt, men nu skal der besluttes for hvilket projekt der skal igangsættes i 2025 og hvilket projekt der skal igangsættes i 2026. Hertil er der udfærdiget opdateret og supplerende materiale, der ligger til grund for udvælgelsen:

Bilag 1 - Et komprimeret og overskueligt vurderingsskema
Bilag 2 - Opdateret overordnet skema med en udfoldelse af vurderinger
Bilag 3 - Opdateret kort
Bilag 4 - Skema med oversigt over nettilslutning.

Bilag 1 konkluderer på projekterne ud fra, hvor omfattende den planlægningsmæssige proces er. Projekterne er konkluderet som hhv.:

* Projektet kan være nemt at realisere
* Projektet kan realiseres
* Projektet kan være svært at realisere

*Den aktuelle planlægningsproces*Kommunens planlægning for større solcelleanlæg i det åbne land tager afsæt i kommuneplanens retningslinjer for større solcelleanlæg og hensynet til relevante tematiske udpegninger og andre arealinteresser. Udvælgelsen af projekter er starten på den kommende proces for udfærdigelse af kommuneplantillæg, lokalplan og miljøvurderinger der tilsammen tager ca 1,5 år. Processens længde kan variere grundet beskaffenhed, området for projektet samt forholdet til blandt andet landskabsinteresser og udpegninger, hvoraf nogle også kan være statslige interesser.

*Bekendtgørelse om planlægning for lokalplanpligtige solcelleanlæg i det åbne land*
Bekendtgørelse fra den 1. juni 2024,beskriver statens forslag til retningslinjer herunder afstandskrav til nabobeboelse, nationale hensyn samt hvilke natur- og landskabsovervejelser der bør tages.

I Bekendtgørelsen stilles der krav om, at kommuner der ikke har retningslinjer for solcelleplanlægning, skal indarbejde disse i den forestående revision af kommuneplanen, d.v.s. den kommuneplan der skal vedtages senest i slutningen af denne valgperiode, jf. Planlovens bestemmelser. Der stilles ikke krav om, at allerede vedtagne retningslinjer i kommunerne skal ændres.

Kommunalbestyrelsen har i denne valgperiode vedtaget et tillæg til Kommuneplan 2021 - 2032. Tillægget blev udarbejdet og vedtaget efter en proces og med et indhold, der svarer til det som den senere vedtagne bekendtgørelse lægger op til. Den væsentligste forskel på de af Kommunalbestyrelsen vedtagne retningslinjer og bekendtgørelsens oplæg til retningslinjer ligger i afstandskravene.

[adresse] retningslinjer har et generelt 100 meters afstandskrav til naboer, der dog kan øges på baggrund af en konkret vurdering. I bekendtgørelsen fra juni 2024 foreslås andre afstandskrav samt bud på undtagelser for afstandskravene:

Solcelleanlæg skal placeres mindst 150 meter fra landsbyer, sommerhusområder og kolonihaveområder. Denne afstand kan øges afhængigt af naboarealernes anvendelse.

Afstand til enkelte bygninger registreret som beboelse som ikke ligger inden for ovenstående områder:

* Hvis solceller kun opstilles på én side af beboelsen vil afstandskravet være mindst 150 meter fra bygninger registreret som beboelse

* Hvis solceller kun opstilles på to side af beboelsen vil afstandskravet være mindst 300 meter fra bygninger registreret som beboelse.

* Hvis solceller opstilles på tre eller flere sider af beboelsen vil afstandskravet være mindst 750 meter fra bygninger registreret som beboelse.

Undtagelser: Afstanden kan være mindre end de nævnte 150, 300 eller 750 meter, hvis, Ejeren og eventuelle lejere er enige om den kortere afstand. Der kan også indgås aftale om opkøb med henblik på nedlæggelse af beboelsen. Ligeledes kan andre bygninger, terrænforhold eller skov der udgør en permanent visuel barriere og der kan derfor i visse tilfælde undtages for ovenstående afstandskrav.

Bekendtgørelsen har ikke nogen direkte konsekvenser for udvælgelsen af hvilke solcelle projekter der ønskes opstartet i 2025 og 2026, da Kommuneplan 2021-2032 allerede har retningslinjer for planlægning af større solcelleanlæg og de ovenfor nævnte forslag til retningslinjer ikke er krav. Kommuneplanen overholder således minimumskrav og kriterier i Bekendtgørelsen om planlægning for lokalplanpligtige solcelleanlæg i det åbne land.

Hvis Kommunalbestyrelsen i vedtagelsen af Kommuneplan 2025 - 2036 ændrer afstandskravene, vil dette have betydning for indholdet i planlægningen for det projekt der påbegyndes planlagt i 2026.

*Nettilslutning*I det vedlagte Bilag 4 er der redegjort for projekterne i forhold til nettilslutning. Da Kommunalbestyrelsen vedtog den overordnede plan for solceller, blev der udtrykt ønske om at kunne prioritere planlægningen for projekterne på baggrund af tidshorisonten for nettilslutning.

Det har vist sig umuligt at give et sådan overblik. Mulighederne er bestemt af flere forskellige forhold, hvor størrelsen af anlægget og dermed netselskab er en væsentlig faktor, men hvor også den vedvarende udbygning af såvel elnet som elforbrugende virksomheder m.m. spiller ind og løbende ændrer på forudsætningerne.

Generelt er alle projektejere i dialog med elselskaberne og tidshorisonten varierer alt afhængig hvilket projekt der bliver igangsat. Der er ikke nogle projekt, på nær nogle af de helt små, hvor der kan give et præcis estimat for tilslutning.

*Administrationens anbefalinger*Nedenfor fremhæver administrationen i prioriteret rækkefølge de tre projekter, som i Bilag 1 er udpeget som nemme at realisere.

1. [adresse] (GreenGo Energy ca. 98 ha)Projektet ligger overvejende fladt i landskabet og kan nemt afskærmes, dog skal der ved planlægningen af arealet arbejdes yderligere med naturmæssige forhold jf. retningslinjerne i kommuneplan 2021-2032. Projektet forholder sig overordnet fint til lokalsamfund, rekreativitet og muligheden for at forbedre biodiversiteten i området. Hvis afstandskravene fra Bekendtgørelsen medtages i udvælgelsen, skal der foretages en reduktion af arealet eller projektholder skal indgå aftaler med ca. 10 nærtliggende naboer (Bilag 1).

2. Bødstrup gods (Energigaardene ca. 90 ha)
Projektet ligger lavt og fladt i landskabet, hvorfor der i planlægningen skal indtænkes ekstra afskærmende beplantning samt yderligt arbejde med naturhensyn. En mindre del af projektet ligger i Slagelse Kommune. Projektet forholder sig overordnet fint til lokalsamfund, rekreativitet og muligheden for at forbedre biodiversiteten i området. Hvis afstandskravene fra Bekendtgørelsen medtages i udvælgelsen skal der foretages en reduktion af arealet eller projektholder skal indgå aftaler med ca. 7 nærtliggende naboer (Bilag 1).

Projektet er en del af det projekt der samlet er meldt ind som et bud på en statslig energipark.

3. [adresse] (GreenGo Energy ca. 76 ha)Projektet ligger i roligt og ensformigt terræn og kan nemt afskærmes, projektet ligger dog bynært og har flere naboer. Projektet forholder sig overordnet godt til lokalsamfund og rekreativitet, men der skal arbejdes med en for forbedring af biodiversiteten i området. Hvis afstandskravene fra Bekendtgørelsen medtages i udvælgelsen skal der foretages en reduktion af arealet da det ligger tættere en 150 på landsby og projektholder skal indgå aftaler med ca. 6 nærtliggende naboer. 1 nabo vil blive omgrænset på tre sider, og hvis en aftale ikke vil kunne indgås kan projektet ikke realiseres (Bilag 1).

## Økonomiske konsekvenser

Ingen.